Seachtain (nuachtán)

Nuachtán seachtainiúil is ea *[[Seachtain (nuachtán)|*'Seachtain*']]*, a bhíonn ar fáil mar fhorlíonadh leis an *[[Irish Independent]]* gach Céadaoin. Tá sé á chur i gcló ón mbliain 2013 i leith agus tá struchtúr sainiúil bainistíochta agus eagarthóireachta aige laistigh den chomhlacht idirnáisiúnta meán Mediahuis.

[mion|Tá ceanncheathrú ''Sheachtain'' i [Sráid Thalbóid]]

## Ábhar
Cuireann *Seachtain* nuacht, spórt, gné-ailt agus ailt nach iad ar fáil ar bhonn seachtainiúil. Tá sé "spéisiúil" agus "úsáideach" dar leis an taighdeoir Rónán Ó Muirthile, ó thaobh dearadh de agus doimhneacht na scéalta freisin, bíodh go bhfuil sé "saghas éadrom". Luaigh sé an colún "Dialann Máthair" le Siún Ní Dhuinn agus colún Dháithí Uí Shé agus tá sé den tuairim go bhfuil sé "spraíúil siamsúil". Chomh maith leis an bpáipéar féin a fhoilsiú, léirítear físeáin agus podchraoltaí.

Agus é ag trácht air nuair nach raibh *Seachtain* ach ina thús bhí Breandán Delap den tuairim go raibh "níos mó téagair iriseoireachta le sonrú" ann ná mar a bhíodh i ''Foinse'' nua, cé gur "forlíonadh do fhoghlaimeoirí" a thug sé air. Luaigh sé an chuma "shnasta tharraingteach" a bhí air agus an scríbhneoireacht "sholéite".

Tráth ar thosaigh *Seachtain*, bhí forlíonadh oideachais mar chuid dó: *Ar Fheabhas*, áis staidéir ceithre leathanach don Ardteist, agus ba dhóigh le Cathal Goan cúpla bliain ní ba dhéanaí go raibh *Seachtain* "dírithe ar lucht na meánscoile go príomha." Sa bhliain 2024 bhí Gráinne Uí Chaomhánaigh den tuairim go raibh sé dírithe ar fhoghlaimeoirí fós "ach níl sé chomh simplí agus a bhíodh." Mhol sí na liostaí focal taobh le haistriúcháin Béarla a chuirtear le gach alt.

Rinne Uí Chaomhánaigh suntas den líon mór ailt nach mbíonn ainm luaite leo ach "Tuairisceoir Seachtain". Dúirt sí go raibh "fás agus forbairt" tagtha ar *Sheachtain* le roinnt mhaith blianta agus go raibh sé ní ba mhó ná mar a bhíodh.

## Foireann
Tá triúr iriseoirí Gaeilge fostaithe ag *Seachtain*: Tessa Fleming, Storm Eaton-Kilgallen, agus Áine Ní Bhreisleáin, agus triúr eile a bhíonn ag obair leis an dtogra go minic. Lena dtaobh sin tá iriseoirí eile sa chomhlacht Mediahuis Éireann a dhéanann tuairisceoireacht sa Ghaeilge go minic.

## Stair
Go dtí Mí na Samhna 2013, bhí socrú dáileacháin i bhfeidhm idir fhoireann *[[Foinse nua|Foinse]]* agus an *[[Irish Independent]]* go ndíoltaí le chéile iad uair sa tseachtain. Nuair a cuireadh deireadh le *Foinse* mar nuachtán clóbhuailte, ní raibh ach corradh is coicís ann sula raibh foireann eagraithe lena comharba a chur i gcló. Titim tobann sa díolachán a bhí faoi deara sin dar le tráchtairí, nó bhíodh méadú mór i léitheoirí na Céadaoine toisc *Foinse* a bheith ann.

Foilsíodh an chéad eagrán de *Sheachtain* ar an 25 Meán Fómhair 2013. Ní raibh ach ocht leathanach ann an uair sin, iad lán-daite faoi leagan amach dlúth. Bhí sé bunaithe "a bheag nó a mhór" ar mhúnla *Foinse* roimhe. Ar fhoireann an nuachtáin bhí Gearóid Ó Muilleoir (iar-eagarthóir an *[[Daily Mirror]]* do na sé chontae), Tomaí Ó Conghaile (iar-leas-eagarthóir *[[Lá Nua]]*), agus Ciarán Dunbar (iar-eagarthóir *[[Gaelscéal|Ghaelscéal]]*). Bhí Daithí Ó Sé agus Mícheál Ó Muircheartaigh i measc na gcolúnaithe. Cuireadh i dtoll a chéile i mBéal Feirste é.

Bhí glacadh maith leis an nuachtán úr. Bhí Breandán Delap den tuairim go raibh "níos mó téagair iriseoireachta" sa chéad cúpla eagrán de ná mar a bhí ina réamhtheachta. Luaigh sé freisin "stíl shnoite, sholéite" leis na haltanna, cé gur mheas sé nach líonfadh "forlíonadh do fhoghlaimeoirí an bhearna atá fágtha ag imeacht Gaelscéal do phobal léitheoireachta na Gaeilge." Luaigh Dónall Chaoimhín Mac Murchaidh *Seachtain* mar shampla faoi leith de na foilseacháin a chruthaíonn deiseanna fostaíochta in iriseoireacht na Ghaeilge.

Níl *Seachtain* ag fáil maoiniú ar bith ón stát, de réir an Dúnbarraigh, agus "maireann sé ar chúiseanna tráchtála." Ón uair a chuaigh *[[Goitse]]* i léig go ceann tuairim is deich mbliana ar fad b'í *Seachtain* an t-aon nuachtán clóbhuailte Gaeilge dá raibh ann. Níor tháinig céile iomaíochta dó ar an bhfód i gcló go dtí gur bunaíodh *[[An Páipéar (nuachtán)|An Páipéar]]* sa bhliain 2024. Tháinig fás agus forbairt air in imeacht na mblianta dar leis an gcraoltóir Gráinne Uí Chaomhánaigh agus thug sí faoi deara go mbíonn cuid mhaith fógróirí ag ceannach fógraí ann.

Agus podchraoladh nua ar na bacáin ag *Seachtain* sa bhliain 2023, dúirt grúpcheannasaí closábhair Mediahuis Mary Carroll go raibh "branda Seachtain an-láidir anois, a bhuíoch don fhoireann a bhíonn ag obair ar an bpáipéar".

Sa bhliain 2026 tháinig laghdú ar thoirt *Sheachtain* ó 16 leathanach go 12. Is i rith Sheachtain na Gaeilge a tháinig an laghdú seo.

## Podchraoladh

Tá podchraoladh *Seachtain* anois le cloisteáil ar bhonn seachtainiúil. Agallaimh a bhíonns i gceist leis mar a phléitear idir scéalta nuachta agus scéalta ón am atá thart. Maireann na heagráin thart faoi 20 nóiméad.

## Naisc sheachtracha
* Suíomh oifigiúil
* Podchraoladh ''Seachtain''

## Féach freisin
* Podchraoladh ''Seachtain''
* *[[Tuairisc.ie|Tuairisc]]*
* *[[An Páipéar|An Páipéar]]*
* *[[Scéal (nuachtán)|Scéal]]*
* *[[ExtraG.ie|ExtraG]]*
* *[[Nós (iris)|*NÓS*]]*

## Tagairtí

#### Nótaí


Catagóir:Nuachtáin na Gaeilge
Catagóir:Nuachtáin in Éirinn
Catagóir:Irisí nuachta i nGaeilge
Catagóir:Irisí Éireannacha
Catagóir:Irisí Gaeilge
Catagóir:Irisí nuachta
Catagóir:Seachtanáin
Catagóir:Tréimhseacháin Ghaeilge
Catagóir:Tréimhseacháin Éireannacha
Catagóir:Líonraí podchraoltaí
Catagóir:Nuachtáin
Catagóir:Meáin na Gaeilge
Catagóir:Láithreáin gréasáin na Gaeilge
Catagóir:Irish Independent
Catagóir:Mediahuis
Catagóir:Bunaithe sa bhliain 2013
Catagóir:Bunaithe sna 2010í